สึนามิซัด “ญี่ปุ่น” โบรกฯมองกระทบศก.เอเชีย “รอประเมิน” คาดพรุ่งนี้ SET แกว่งตัวในกรอบ
สึนามิซัด "ญี่ปุ่น" โบรกฯมองกระทบศก.เอเชีย “รอประเมิน” คาดพรุ่งนี้ SET มีโอกาสแกว่งในกรอบ โดยให้แนวต้าน 1,678-1,682 จุด ส่วนแนวรับ 1,660-1,650 จุด 
16 ม.ค. 2565

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน) กล่าวว่า แนวโน้มตลาดหุ้นไทยในวันจันทร์ที่ 17 ม.ค. 2565 มีโอกาสแกว่งในกรอบ โดยให้แนวต้าน 1,678-1,682 จุด ส่วนแนวรับ 1,660-1,650 จุด ซึ่งแนะนำติดตามสถานการณ์เชิงจิตวิทยาการลงทุน จากกรณีเหตุคลื่นสึนามิซัดเข้าชายฝั่งมหาสมุทรแปซิฟิกของญี่ปุ่นเช้าตรู่ของวันนี้ (16 ม.ค. 2565) หลังการปะทุของภูเขาไฟใต้ทะเลครั้งใหญ่ในตองกา แต่อย่างไรก็ตามทางญี่ปุ่นมีการรายงานว่า ยังไม่มีการเกิดความเสียหายหรือมีผู้ได้รับบาดเจ็บ
สำหรับสถานการณ์ดังกล่าว นายกรภัทร ประเมินเบื้องต้น อาจมีโอกาสกระทบต่อเศรษฐกิจภาคพื้นเอเชีย เพราะอาจมีผลกระทบ Supply chain ของอุตสาหกรรมส่งออกเอเชีย
อย่างไรก็ดี ส่วนดัชนีดาวโจนส์ตลาดหุ้นนิวยอร์กปิดลบในวันศุกร์ (14 ม.ค.2565) โดยหุ้นกลุ่มการเงินถ่วงตลาดลงอย่างหนัก หลังนักลงทุนผิดหวังกับการเปิดเผยผลประกอบการไตรมาส 4/2564 ของธนาคารสหรัฐขนาดใหญ่ในช่วงเริ่มต้นฤดูเปิดเผยผลประกอบการของบริษัทจดทะเบียนในสหรัฐ โดยดัชนีเฉลี่ยอุตสาหกรรมดาวโจนส์ปิดที่ 35,911.81 จุด ลดลง 201.81 จุด หรือ -0.56%